পাটুরিয়া ফেরিঘাট শাখা বাণিজ্য বিভাগের সহকারী জেনারেল ম্যানেজার নাসির মোহাম্মদ চৌধুরী জানান, ঘন কুয়াশার কারণে রাতে নৌরুটে দুর্ঘটনা এড়াতে দুই দফায় ফেরি চলাচল বন্ধ রাখা হয়। পরে সকাল সোয়া ৮টার দিকে কুয়াশা কমে গেলে পুনরায় ফেরি চলাচল শুরু করা হয়। দীর্ঘ সময় এই রুটে ফেরি চলাচল বন্ধ থাকায় উভয় ফেরিঘাট এলাকায় বাস, ট্রাক ও ছোট গাড়ি মিলে কয়েক শতাধিক যানবাহন নৌরুট পারের অপেক্ষায় রয়েছে। পাটুরিয়া-ঢাকা মহাসড়কে ১০ কিলোমিটার যানজটের সৃষ্টি হয়েছে। বাস, কোচ ও ট্রাকসহ বিভিন্ন যানবাহনের দীর্ঘ সারি পাটুরিয়া-ঢাকা মহাসড়কের উথলী পর্যন্ত বিস্তৃত হয়ে পড়ে। যাত্রীদের ঘণ্টার পর ঘণ্টা অপেক্ষায় থেকে চরম দুর্ভোগ পোহাতে হয়েছে।